Vlada je prihvatila rebalans ovogodišnjeg proračuna, čiji je deficit za 2,5 milijarde kuna manji nego što je bilo planirano. Uštede su preraspoređene - najviše će dobiti zdravstvo, čak milijardu kuna. Saboru je poslan i prijedlog državnoga proračuna za iduću godinu, koji predviđa prihode od 129 milijardi te rashode od 133 milijarde i 300 milijuna kuna, a temelje se na procjeni gospodarskog rasta od 2,8 posto

U radijskoj emisiji 'U mreži Prvog' ministar financija Zdravko Marić komentirao je rebalans, osvrćući se, među ostalim, i na dugove u zdravstvu. Ministar Marić istaknuo je kako je jedna od najboljih poruka samog rebalansa je da je 2,5 milijardi manji u odnosu na originalni plan.

'To je zaista dobar rezultat i nešto čim i prema domaćoj i prema međunarodnoj investicijskoj javnosti možemo ići uzdignuta čela. Drugu godinu za redom pokazali smo da znamo odgovorno upravljati javnim financijama. Činimo ono što smatramo da je dobro, a to je realno, oprezno, konzervativno planiranje i činjenje svega što je u našoj moći da rezultati budu bolji i to se upravo sada i pokazuje', rekao je ministar Marić.